stanford-oval/wikipedia huggingface dataset:
יוהאן פכלבל
מוניטין לאחר המוות

מעטים ממלחיני המאה ה-17 הצליחו לשמור על מקום של קבע בזיכרון הציבורי, ופכלבל היה אחד מאותם מעטים. כמורה, נודע לתהילה לא רק בארפורט ובנירנברג אלא גם מעבר להן, וגם מחוץ לגבולות גרמניה, שאותה לא עזב מעולם, יצאו לו מוניטין. רבות מיצירותיו לעוגב יצאו לאור במחצית הראשונה של המאה ה-19. מקום של כבוד ניתן לו בתולדות המוזיקה לכלי מקלדת וההתפתחות הסגנונית של המוזיקה שלו חוזרת ועולה לדיון מחקרי עם גילוין של יצירות בלתי מוכרות. מצבור הראיות הגדל והולך מעיד על היות פכלבל אחד המלחינים הגדולים והפוריים ביותר בזמנו, שערך מורשתו המוזיקלית עולה מדור לדור.
הערות שוליים

↑  ערך "יוהאן פכלבל" בגרוב אונליין
↑  ערך "יוהאן פכלבל" בגרוב אונליין
↑  ערך "יוהאן פכלבל" במילון גרוב למוזיקה אונליין
| --- | --- |
בקרת זהויות :  NLI: 987007282711705171  PLWABN: 9810626170205606  BIBSYS: 20469  BNE: XX898174  BnF: cb13978832b (data)  CANTIC: a10449863  CiNii: DA08615745  GND: 119456613  ISNI: 0000 0001 0856 0529  LCCN: n79077219  LNB: 000039138  MusicBrainz: 2251b277-2dfb-4cf1-83f3-27e29f902440  NDL: 00851398  NKC: jn19990006331  NLA: 36175389  NLG: 67792  NLK: KAC199620894  NSK: 000095355  NTA: 068887183  RERO: 02-A003663861  SELIBR: 301947  SNAC: w69k4ddb  SUDOC: 060279591  Trove: 1224261  VIAF: 24795715   WorldCat (עם VIAF): 24795715
גיל עומר

| --- | --- |

גיל עומר
 לידה:  25 ביוני 1963 (בן 61) ויניפג, קנדה 
 מדינה:  ישראל ישראל
 השכלה:  אוניברסיטת חיפה 
 מעסיק:  תאגיד השידור הישראלי 
 
גיל עומר (נולד ב-25 ביוני 1963) הוא איש תקשורת ישראלי, המכהן כמנכ"ל מוזיאון הילדים בחולון בעבר כיהן כיו"ר תאגיד השידור הישראלי.
ביוגרפיה

גיל עומר נולד בוויניפג שבקנדה, בנם של הסופרת דבורה עומר ושמואל עומר, לימים מנכ"ל תיאטרון הבימה, בעת שהיו שם בשליחות מטעם הסוכנות היהודית.
בשנים 1985-1988 סיים בהצטיינות יתרה לימודי תואר ראשון בפסיכולוגיה ומדע המדינה באוניברסיטת חיפה. במהלך לימודיו הוענקו לו מלגת הצטיינות מטעם קרן וולף והצטיינות בהישגים אקדמיים מטעם יושב ראש הכנסת.
בשנת 1988 החלה הקריירה של עומר בתחום התקשורת - תחילה הבינלאומית ואחר כך הישראלית. בשנים 1988-1993 היה עומר עורך וראש הדסק ברויטרס טלוויזיה בישראל ומאוחר יותר עבר להיות עורך בדסק הבינלאומי – בסניף הראשי של רויטרס טלוויזיה בלונדון. בתפקידו זה היה אחראי על סינון, קליטה ועריכת חומרים מרחבי העולם.
בין השנים 1994- 1999 שימש בתפקידי מפתח בגלי צה"ל: עורך תוכנית הרדיו "נכון לעכשיו" (במקביל שימש כסגן מנהל מחלקת אקטואליה ב"שידורי קשת"), היה ראש מחלקת האקטואליה בגלי צה"ל, ממלא מקום מפקד גלי צה"ל, סגן מפקד התחנה והעורך הראשי שלה. בתפקידו זה עיצב לוח שידורים חדש, חנך כתבים, עורכים ומפיקים, יצר פורמטים חדשים (כגון "המילה האחרונה") ויזם את שידור מהדורות החדשות בשעות העגולות באופן עצמאי וסיים בכך את העברת מהדורות קול ישראל בגלי צה"ל והוביל פרויקטים בתחומי אקטואליה, חברה ותרבות. לעומר אף הוצע לכהן כמפקד גלי צה"ל אך הוא סירב לתפקיד.
בשנת 2000 כיהן כראש מערכת החדשות בידיעות אחרונות ובשנת 2002 כיהן כסמנכ"ל תוכן בחברת "חדשות ישראל" שזכתה במכרז להקמת ערוץ החדשות הייעודי והפיקה את מהדורות החדשות לערוץ 10 והייתה למעשה הבסיס לחברת החדשות של ערוץ 10.
בשנת 2003 מונה לתפקיד מנכ"ל מוזיאון הילדים בחולון. בין יוזמותיו הבולטות שהפכו להצלחה גדולה ניתן למנות את: תערוכת "דיאלוג בחשכה", "הזמנה לשקט" ו"דיאלוג עם הזמן".
בנוסף לתפקידו במוזיאון הילדים משמש עומר כדירקטור בבית התפוצות.
בשנת 2016 הוענק לעומר פרס ירושלים כהוגה התוכנית "המילה האחרונה" בשל תרומתה לקידום השיח, הפיוס וההידברות בין המגזרים בחברה.
כיו"ר תאגיד השידור הישראלי (2016-2024) השלים עומר שתי קדנציות המותרות ע"פ חוק. במהלך כהונתו הוא עמד בחזית המאבק על עצמאותו של תאגיד השידור[דרוש מקור] והוביל את הפקת שידורי האירוויזיון בישראל. התאגיד בהובלת עומר זכה, על פי סקרים שפורסמו[דרוש מקור], באמון נרחב של הציבור הישראלי על כלל גווניו.
הערות שוליים

1 2 3 4 5 6 7  אופיר דור, גיל עומר - המועמד המומלץ לתפקיד יו"ר תאגיד השידור הציבורי החדש, באתר כלכליסט, 16 באפריל 2015
1 2   נתי טוקר, אושר מינויו של גיל עומר ליו"ר תאגיד השידור הציבורי, באתר TheMarker‏, 14 בפברואר 2016
↑  בית התפוצות, דירקטוריון
| --- | --- |
בקרת זהויות :  NLI: 987007593112405171  LCCN: nr91038247  VIAF: 4789344   WorldCat (עם VIAF): 4789344
מעגל היברידי

מעגל היברידי
מעגל היברידי הוא מעגל חשמלי המורכב ממספר רמות שונות של רכיבים; מעגלים מודפסים, מוליכים למחצה, נגדים, קבלים וכו'. לרוב בגדלים מיניאטוריים. מעגל היברידי לרוב מוכמס בתוך אפוקסי.
בימים המוקדמים של הטרנזיסטורים, שימש המונח גם לתיאור מעגל שבו מצויים גם שפופרות ריק וגם טרנזיסטורים.
ראו גם

הנעה היברידית
אילן שפילינגר

| --- | --- |
אין תמונה חופשית
 לידה:  1960? (בן 64 בערך) 
 ענף מדעי:  הנדסת חשמל 
 מקום לימודים:  הטכניון – מכון טכנולוגי לישראל 
 מוסדות:  IBM  אינטל  מיקרוסופט 
 פרסים והוקרה:  פרס ביטחון ישראל (1993) 
 
אילן שפילינגר (נולד ב-1960 בערך), מהנדס ישראלי, חתן פרס ביטחון ישראל.
ביוגרפיה

שפילינגר למד במסגרת העתודה האקדמית. בשנת 1984 קיבל תואר שני בהנדסת חשמל בהנחייתו של פרופ' רן גינוסר, ובהיותו בן 26 קיבל תואר דוקטור בהנדסת חשמל מהטכניון. במהלך שירותו הצבאי היה שותף לפיתוחים טכנולוגיים עבורם זכה בפרס ביטחון ישראל לשנת 1993.
בסיום שירותו הצבאי הצטרף שפילינגר לחברת אינטל ישראל כמנהל מעבדת מחקר ופיתוח, שם עסק, בין השאר, בפיתוח המעבד סנטרינו למחשבים ניידים. בשנת 2001 עבר לחברת יבמ, בה שימש עד סוף שנת 2007 כמנהל מעבדת המיקרואלקטרוניקה והוא בעל הדרגה הבכירה הניתנת לאנשי הטכנולוגיה בחברה (Distinguished Engineer). בשנת 2006 הושק על ידי צוות הפיתוח בראשותו המעבד שמשמש את קונסולת המשחקים Xbox 360 של מיקרוסופט.
בשנת 2008 החל לכהן כסגן נשיא מיקרוסופט לחומרת ה-Xbox.
אילן שפילינגר כתב עשרה מאמרים מחקריים.
הערות שוליים

↑  יובל דרור, יבמ מקימה מעבדת פיתוח מיקרואלקטרוניקה בחיפה, באתר הארץ, 27 ביוני 2001
↑  גליה ימיני, ה-360 Xbox של מיקרוסופט כולל רכיבים שפותחו במעבדות יבמ ישראל, באתר הארץ, 31 באוקטובר 2005
↑  אביחי אפוטה, ‏מיקרוסופט: העתיד של קינקט לא נמצא רק במשחקים, באתר גלובס, 7 בנובמבר 2011
↑  מאמריו של אילן שפילינגר, באתר של ה-ACM
חוף מהסרטים

| --- | --- |
כרזת הסרט
כרזת הסרט
 בימוי:  ג'פרי הורנדיי 
 הופק בידי:  רוברט פיליפס
 תסריט:  וינס מרצ'לו רוברט הורן מארק לאנדרי
 עריכה:  דייוויד פינפר
 שחקנים ראשיים:  רוס לינץ' מאיה מיטשל גרייס פיפס גארט קלייטון ג'ון דה לוקה כריסי פיט קווין צ'מברלין  סטיב ולנטיין
 מוזיקה:  דיוויד נסים לאורנס 
 צילום:  מארק אירווין 
 מדינה:  ארצות הברית ארצות הברית
 חברה מפיצה:  דיסני
 שיטת הפצה:  וידאו על פי דרישה, ישירות לווידיאו 
 הקרנת בכורה:  ארצות הברית19 ביולי 2013 ישראל26 באוגוסט 2013
 משך הקרנה:  95 דקות
 שפת הסרט:  אנגלית
 סוגה:  סרט מוזיקלי סרט נעורים
 תקציב:  $8,000,000
 סרט הבא:  חוף מהסרטים 2 (2015)
 אתר רשמי
 דף הסרט ב־IMDb
 
חוף מהסרטים (באנגלית: Teen Beach Movie) הוא סרט מבית היוצר של דיסני, בכיכובם של רוס לינץ' ומאיה מיטשל. הסרט שודר לראשונה ב-19 ביולי 2013 בערוץ דיסני. בשידור הבכורה שלו בארצות הברית זכה הסרט ל-8.4 מיליון צופים, מה שמקנה לו את המקום החמישי ברשימת סרטי ערוץ דיסני הנצפים ביותר. סרט המשך תחת הכותרת "Teen Beach 2" שודר לראשונה בערוץ דיסני ארצות הברית בהקרנת בכורה ב-26 ביוני 2015. הסרט שודר בהקרנת בכורה בישראל ב-2 ביולי 2015.
עלילת הסרט

בריידי ומאק הם שני נערי תיכון הגרים בעיירת חוף קטנה. מאק, שגרה עם סבה, גולשת יחד עם החבר שלה בריידי כל יום. דודתה של מאק, אנטואנט מגיעה לביתו של סבה ומזכירה למאק שמחר הם עוזבים למכללה יוקרתית שמאק התקבלה אליה, מה שאומר שהקשר בין בריידי ומאק יתנתק. מאק מבקשת לגלוש פעם אחרונה על גל אדיר ממדים שאמור להגיע ביום עזיבתה. כשמאק מתחילה לגלוש הסערה שגרמה לגל הופכת למסוכנת והמציל מבקש מכל הגולשים לצאת מהמים. מאק מסרבת לצאת מהמים ומנסה לתפוס את הגל. בריידי בא להצילה בסירת מנוע אבל השניים מתהפכים בגל.
כשהשניים יוצאים מהמים הם מגלים שהסערה איננה ושכל האנשים שעמדו על החוף נעלמו גם כן. עם זאת, הם שומעים את צלילי המוסיקה של הסרט שבריידי הכי אוהב, "סיפור הפרברים הרטובים", וצופים בשיר הפתיחה של הסרט מבוצע על ידי הדמויות מול עיניהם. השניים מבינים כי הם נמצאים בסרט. יחד עם מבצעי השיר, הגולשים, הם נכנסים למסעדת חוף הנקראת "ביג מאמא" (באנגלית: Big Mama), שם הגולשים והאופנוענים נוהגים לבלות. ברגע זה נכנסים גם האופנוענים, הקרויים "המכרסמים", ובריידי מסביר למאק שבין שתי החבורות מתנהלת מלחמה מתמשכת בה כל צד מנסה לסלק את הצד השני מ"ביג מאמא" כדי שהמקום יהיה רק שלו.
בריידי ומאק מגלים את "קסם הסרטים" כשהיום הופך בין רגע ללילה ובגדיהם מתחלפים לבגדים המתאימים לתקופת הסרט. במסיבה הנערכת ב"ביג מאמא" באותו לילה אמור טרנר, מנהיג הגולשים, לתפוס את לילה, אחותו הצעירה של מנהיג האופנוענים, כשזו נופלת מהבמה ובכך השניים מתאהבים זה בזו. אולם מאק נתקלת בטרנר ומועדת, מה שגורם לטרנר לתפוס אותה ולהתאהב בה. בריידי שרואה שטרנר לא בא לתפוס את לילה רץ ותופס אותה בעצמו, והיא מתאהבת בו. מאק ובריידי, שהבינו שהסופה הגדולה בסוף הסרט היא דרכם חזרה הביתה, מבינים כעת שאם טנר ולילה אינם יחד האירועים בסרט שגרמו לבוא הסופה בסופו לא יקרו והם לא יוכלו לחזור לעולם האמיתי.
ניסיונותיהם החוזרים של בריידי ומאק לגרום ללילה וטרנר להתאהב זו בזו נכשלים פעם אחר פעם. העניינים מסתבכים כשהסרט מתחיל לגרום לשניים לשיר ולרקוד בניגוד לרצונם, בהתאם לרוח הסרט. למרות זאת, בריידי לא רוצה לעזוב את הסרט משום שהוא לא רוצה להגיע לרגע שמאק תעזוב אותו.
לאחר מכן הם מגיעים למגדל עם מכונת מזג האוויר המסוכנת ומאק ובריידי שמים לב שטרנר ולילה התאהבו אחד בשנייה, והאופנוענים והגולשים מצליחים להרוס את מכונת מזג האוויר ומצליחים לגרום לבוא הסופה בסוף מאק ובריידי חוזרים הביתה סוף טוב וכולם מרוצים.
שחקנים > שחקנים ראשיים

בריידי (רוס לינץ')
מקנזי "מאק" (מאיה מיטשל)
לילה (גרייס פיפס)
טנר (גארט קלייטון)
שחקנים > שחקני משנה

בוטצ'י (ג'ון דלוקה)
גיגלס (מולי שון גריי)
סי קאט (ג'ורדן פישר)
צ'י צ'י (כריסי פיט)
ראסקל (קנט בויד)
סטרוטס (ג'סיקה לי קלר)
לוגנאט (ויליאם לופטיס)
קיקי (קייטלין לווסון)
ביג מאמא (לאבון פישר-ווילסון)
סבא של מאק (בארי בוסטוויק)
לס קאממברט (סטיב ואלנטיין)
ד"ר פיוז'ן (קווין צ'אמברלין)
דודה אנטואנט פוקס (סוזן קראייר)
פסקול

לאורך הסרט פזורים שמונה שירים המבוצעים על ידי שחקני הסרט, שתי גרסאות חוזרות של השיר "נועד להיות (meant to be)" וגרסת רמיקס של השיר "גלוש בטירוף (surf crazy)". בנוסף, בסופו של הסרט, לאחר הכתוביות, ניתן לשמוע ברקע קטע משיר תשיעי שירד בעריכה.
כל אלו נמצאים בפס הקול של הסרט שיצא לחנויות בארצות הברית ב-16 ביולי, שלושה ימים לפני יציאת הסרט. הדיסק הגיע למקום השלישי ברשימת הדיסקים הנמכרים ביותר באותו קיץ.
פסקול > רשימת השירים

| # | שם בעברית | שם באנגלית | אורך | מבצעים | הערות |
| --- | --- | --- | --- | --- | --- |
| 01 | חמצן | Oxygen | 3:06 | מאיה מיטשל | זהו שיר הפתיחה של הסרט "חוף מהסרטים". הוא נשמע ברקע פתיחת הסרט. |
| 02 | גלוש בטירוף | Surf Crazy | 2:58 | גארט קלייטון, קלי האוקס ושחקני הגולשים | זהו השיר הפותח את הסרט "סיפור הפרברים הרטובים". בשיר זה אנו מכירים את הגולשים. |
| 03 | שט לצרות | Cruisin' for a Bruisin' | 3:16 | ג'ון דלוקה, גרייס פיפס, ורוס לינץ' | בשיר זה אנו מכירים את האופנוענים. בספיישל "חוף מהסרטים" ששידר ערוץ דיסני בארצות הברית שודר קליפ לשיר זה המבוצע על ידי להקת האקפלה "פנטאטוניקס" (Pentatonix). |
| 04 | מתאהבת בך | Fallin' For Ya | 3:06 | גרייס פיפס | שיר זה צולם בשתי גרסאות, פעם אחת כשהסרט מתנהל כשורה ופעם נוספת כשבריידי ומאק משנים אותו. השיר משתמשת במילה Falling (נופלת) כמטאפורה ל"מתאהבת" אך בו בזמן גם מדבר על כך שהיא פיזית נופלת לזרועותיו. |
| 05 | נועד להיות | Meant To Be | 3:06 | רוס לינץ', מאיה מיטשל, גארט קלייטון וגרייס פיפס | בספיישל "חוף מהסרטים" ששידר ערוץ דיסני בארצות הברית שודר קליפ לשיר זה שבוצע על ידי "סם טסוי" (Sam Tsui) בגרסת אקפלה. |
| 06 | כמוני | Like Me | 3:01 | רוס לינץ', מאיה מיטשל, גארט קלייטון, גרייס פיפס וחלק משאר השחקנים | את המנגינה של השיר ניתן לשמוע בסרט עוד לפניו, כשהסרט מנסה לגרום למאק לשיר על הרגשות שלה. |
| 07 | לא יכול/ה להפסיק לשיר | Can't Stop Singing | 2:29 | רוס לינץ' ומאיה מיטשל | כל השיר צולם בשני שוטים בלבד. |
| 08 | נועד להיות (חזרה 1) | Meant To Be (Reprise 1) | 1:38 | גארט קלייטון וגרייס פיפס |  |
| 09 | נועד להיות (חזרה 2) | Meant To Be (Reprise 2) | 0:33 | רוס לינץ' ומאיה מיטשל |  |
| 10 | גלוש בטירוף (סיום) | Surf Crazy (Finale) | 2:32 | כלל צוות השחקנים |  |
| 11 | זמן לגולש | Surf's Up | 3:01 | רוס לינץ', מאיה מיטשל וכלל צוות השחקנים | בספיישל "ריקדו איתנו" ששודר בערוץ דיסני בארצות הברית לימדו שחקני הסרט את הצופים את צעדי הריקוד של השיר. |
| 12 | החתולים הכי מגניבים בעיר | Coolest Cats in Town | 2:47 | גארט קלייטון, ג'ון דלוקה וגרייס פיפס | שיר זה ירד בעריכה. |
חוף מהסרטים 2

סרט המשך שודר בערוץ דיסני ארצות הברית בתאריך 26 ביוני 2015, ושודר בערוץ דיסני ישראל בתאריך 2 ביולי 2015.
בסרט ההמשך, על רקע פרידתם, מגלים בריידי ומאק שטנר ולילה הגיעו לעולם האמיתי וכבר הספיקו להתאהב בו ובטכנולוגיה שלו ורוצים להישאר. בניסיון לשכנע את השניים לחזור לביתם, מספרים להם מאק ובריידי שהם רק דמויות בסרט. כשיתר דמויות הסרט "סיפור הפרברים הרטובים" מגיעות גם הן לעולם האמיתי ומספרות שדמויות נמחקות מהסרט חייבים בריידי ומאק להחזיר את טנר ולילה לסרט לפני שזה ימחק כליל ויגרום לשינוי גם בעולם האמיתי – בריידי ומאק לא יפגשו.
הסרט מתמקד יותר ביחסיהם של מאק ובריידי ומעמיק בנושאים המקשים על יחסיהם. בנוסף, הסרט עוסק מאוד בשאלה האם בנות יכולות לקבוע כמו בנים, לעשות אותם דברים כמוהם ולקבל החלטות בעצמן. בסרט זה אנו מכירים דמויות חדשות הלומדות עם בריידי ומאק בבית הספר. כמו קודמו, גם סרט זה מלא בשירים וריקודים המשתלבים בעלילה בקפידה.
טריוויה

בכותרות הסיום מופיע סבא של מקנזי תחת השם "ביג פאפא" (אבא גדול), על שם החנות שלו.
בגרסתו לשיר "נועד להיות", החליף סאם טסוי את כל המילים המציינות מין במילים אחרות כך שהשיר מתאים לשני המינים.
גרסת הרמיקס של "גלוש בטירוף" מכילה שורות הן מהשיר המקורי והן מהשיר "שט לצרות".
כל סצנות החוף בסרט צולמו בפוארטו ריקו, לשם הוטס הצוות במיוחד.
הסרט יצא בדי.וי.די ב-19 באוגוסט 2013.
כרזת הסרט בישראל
מילת קישור

בדקדוק, מילות קישור הן מילים שתפקידן התחבירי הוא להגדיר את הקשר בין מילים, פסוקיות, משפטים ופסקאות. כל מילת קישור מבטאת קשר לוגי מסוים, כגון ניגוד, סיבה ותוצאה. קשר זה מסביר לקורא את היחס בין מה שבא לפני מילת הקישור למה שבא אחריה. מילות הקישור הופכות את הטקסט מרצף מקרי של משפטים לטקסט שלם בעל משמעות.
הקישוריות היא אחד המרכיבים המרכזיים בתהליך הניתוח המבני של הטקסט. בהתאם, השימוש במילות הקישור הוא חלק מכישורי האוריינות והשפה. מילים אלו מסייעות לכותב להעביר את המסר והרעיונות שלו בצורה ברורה ולקורא – להתמצא בטקסט ולהבינו. באופן זה הן מסייעות לרכישת מיומנויות של הבנת הנקרא והבעה בכתב. על כן יש להבחין היטב בין המטרות השונות של הקשרים הלוגיים, כדי ליצור רצף טקסטואלי קריא, תקין ובהיר מבחינה לוגית.
מילות חיבור ושעבוד

מבחינה תחבירית, מילות הקישור מחולקות לשתי קבוצות:
מילות חיבור או מילות איחוי – מחברות בין משפטים במשפט המאוחה.
מילות שעבוד – מחברות את המשפט המשועבד למשפט העיקרי המדובר.
רשימה של מילות קישור

מבחינה סמנטית, נהוג לחלק את מילות הקישור על-פי הקשר הלוגי שהן מייצגות.
להלן רשימה חלקית של מילות קישור בעברית:
| מטרה | סוג הקשר הלוגי | מילות הקישור |
| --- | --- | --- |
| להוסיף | הוספה | ו, וכן, גם, נוסף ל, נוסף על, יתרה מזאת, לא זו אַף זו, יתר על כן, זאת ועוד, כמו כן, ראשית, שנית, לא כל שכן, לא רק... כי אם גם, לרבות ה..., מלבד ה..., חוץ מזה..., ואף.... ובלשון הדיבור גם: בנוסף ל.   דוגמה: שירן הביאה ליום ההולדת של דנה מתנה וגם בלונים. |
| לתאר מתי התרחשו הדברים | זמן | כאשר, כש..., בשעה ש..., בזמן ש..., לפני ש..., אחרי ש..., במשך, קודם לכן, בינתיים, בטרם, לאחרונה, מאז, מראש..., לאחר מכן, לאחר, אחרי זה..., כעבור...., לעיתים קרובות/רחוקות... דוגמה: כשרבקה תיכנס נצעק "מזל טוב, רבקה!". |
| להתנגד, להסתייג | ניגוד | בעוד..., בו בזמן ש..., למרות זאת, לעומת ה..., לעומת זאת, אבל, אך, אולם, ברם, אפס כי, עם זאת, לא... (הטקסט המנוגד) אלא, ואילו..., בניגוד לכך, מאידך גיסא, מנגד, מצד אחד...(טקסט) מצד שני..., שלא כ... דוגמה: דנה הכינה שיעורים, שלא כדן. |
| לציין סיבה, לנמק | סיבה | כי, מפני ש..., משום ש..., מאחר ש..., בגלל..., הואיל ו..., שכן..., בשל, בעקבות, בזכות ה..., כיוון ש, בגין ה..., לרגל ה..., בעטיו של..., היות ש..., מחמת ה..., מפאת ה...,עקב..., לאור... דוגמה: דני לא הגיע ללימודים כיוון שהיה חולה. |
| לציין תוצאה | תוצאה | כך ש..., מכאן ש..., לאור זאת..., מכאן נובע ש..., לכן, על כן, לפיכך, הואיל וכך, כתוצאה מכך, אי לכך, משום כך, בעקבות זאת, עקב כך, מתוך כך, מכיוון שכך. דוגמה: דני היה צמא, לכן הוא שתה. |
| לציין מטרה | תכלית (מטרה) | בחיוב: כדי ש..., לכבוד ה..., במטרה ש..., על מנת ש..., לשם ה..., למען ה.., כדי ל..., במטרה ל..., במגמה ל..., על מנת ל..., לשם כך, לתכלית זאת, בשביל ש... בשלילה: כדי שלא, שלא, פן, שמא, לבל. דוגמה: לכבוד החג דני קנה בגדים חדשים. |
| להשוות | השוואה | דמיון: בהשוואה ל..., בדומה ל..., במקביל ל..., כמו, כפי ש..., בעוד, כשם ש..., כך גם, כאילו. ניגוד: לעומת זאת, ואילו, בניגוד ל..., לחלופין. אחרים: ככל ש... כן, במידה ש... כך, יותר ממה ש..., פחות ממה ש..., יותר מ..., פחות מ..., יחסית ל..., בהשוואה ל... דוגמה: החיים בקיבוץ משותפים, בניגוד לחיים בעיר שהם נפרדים. |
| לציין תנאי | תנאי | תנאי קיים: אם, במקרה ש..., בתנאי ש..., ובלבד ש..., לא... אלא אם כן. תנאי בטל (היפותטי): לו, אילו, לולא, אילולא, אלמלא. דוגמה: לו הייתי ציפור הייתי יכול לעוף. |
| לציין ניגוד לצפוי | ויתור | על אף ה..., אף על פי ש..., חרף ה..., אף על פי כן, אף כי, אף אם, גם אם, אפילו, למרות ה..., למרות זאת, בכל זאת, עם זאת, בכל אופן, מכל מקום, על כל פנים. דוגמה: אף על פי שדני ידע את החומר הוא לא הצליח במבחן. |
| לציין חלופות | ברירה | או, לחלופין דוגמה: או חברותא או מיתותא. |
| להסביר | הסבר | כלומר, למשל, לדוגמה, כגון, זאת אומרת, דהיינו, קרי, הכוונה היא. דוגמה: אני אוהב לאכול פירות, למשל בננות ותותים. |
| להכליל / לצמצם | הכללה, צמצום | כולל, לרבות, בייחוד, בעיקר, זולת, חוץ מ..., פרט ל..., למעט, להוציא, מלבד, רק. דוגמה: דני ענה על כל השאלות נכון, למעט שאלה אחת. |
| להדגיש | הדגשה | אכן, ודאי, בייחוד, במיוחד, ראוי להדגיש |
| לסכם | סיכום | סיכומו של דבר, מכל האמור אפשר לסכם. |
| להסיק | להסיק מסקנה | מכל האמור ניתן להסיק, מכאן נובע ש, מתברר אם כן ש, נראה כי, ראינו אפוא. |
גד הילב

| --- | --- |

גד הילב, אוגוסט 2008
 לידה:  2 באפריל 1924 מנהיים, רפובליקת ויימאר 
 פטירה:  10 באפריל 2009 (בגיל 85) חיפה, ישראל 
 מדינה:  ישראל ישראל
 מקום קבורה:  בית הקברות היהודי שדה יהושע (כפר סמיר) 
 ידוע בשל:  רב החובל של אוניות המעפילים חיים ארלוזורוב ופאן יורק
 מקצוע:  רב חובל
 מעסיק:  צים 
 
גד הילב (2 באפריל 1924 - 10 באפריל 2009) היה רב חובל ישראלי. נודע כרב החובל של אוניות המעפילים חיים ארלוזורוב ופאן יורק.
חייו > שנים ראשונות

הילב נולד במנהיים שבגרמניה, בן בכור להוריו, קרל קלמן הילב, עורך דין, וגרטרודה (לבית טראוב), מורה לפסנתר. המשפחה עלתה לארץ ישראל ב-1926, חזרה לגרמניה ב-1929, ועלתה שוב ב-1932. הילב למד בבית הספר "זיכרון יוסף" בחיפה, וב-1938, בגיל 14, הפליג לראשונה כנער סיפון באונייה עמל של החברה לשירות ימי עתיד.
חייו > במלחמת העולם השנייה

בדצמבר 1940 הפליג הילב מחיפה, בקבוצה של עשרה ימאים מארץ ישראל, באוניית משא איטלקית שנלקחה שלל על ידי הבריטים, ורבניה (Verbania). האונייה הגיעה לצפון אמריקה בהפלגה ארוכה מסביב לאפריקה, ומשם בשיירה לבריטניה. מאוקטובר 1941 עד מרץ 1942 המתינו הימאים לשווא להחזרתם לארץ ישראל. באפריל 1942 הפליג הילב באונייה ההולנדית קונייט (Koenjit), שהוטבעה ב-12 במאי. כעבור שבוע הגיע בסירת הצלה, עם 23 אנשי צוות אחרים, לאי דומיניקה. מספטמבר 1942 עד אוגוסט 1946 הפליג הילב כקצין שני על שש אוניות משא אמריקאיות.
חייו > חיים ארלוזורוב

בקיץ 1946 נקרא הילב להיפגש בניו יורק עם אנשי המוסד לעלייה ב', ובעקבות הפגישה התנדב להגנה וקיבל את הפיקוד על האוניה אולואה (לימים אוניית המעפילים חיים ארלוזורוב), שהפליגה מנמל בולטימור ב-15 באוקטובר. האונייה הובילה 1,346 מעפילים מנמלי שוודיה ואיטליה, ועלתה על שרטון מול חוף בת גלים שבחיפה ב-28 בפברואר 1947, תוך מאבק בספינות וחיילי הצי הבריטי. הילב התערב בין המעפילים ונעצר במחנות המעצר בקפריסין. אחרי שיצר קשר עם מנגנון ההגנה במחנות הוא שולב בקבוצת מעפילים שהועברה למחנה המעצר בעתלית, ומשם הוברח לחופשי.
חייו > הפלגת הפאנים

הילב השתתף במבצע הפאנים - אוניות המעפילים "פאן יורק" (בשמה העברי קיבוץ גלויות) ו"פאן קרסנט" (בשמה העברי – עצמאות), שהביאו למעלה מ-15,000 מיהודי רומניה ובולגריה. האוניות נקנו בארצות הברית באמצעות חברת קש, ובמאי 1947 הפליגו לים התיכון עם צוותים אמריקאים. ה"פאן יורק" נשלחה למרסיי, הצוות האמריקאי שוחרר, וצוות חדש בפיקודו של רב החובל הספרדי אסטבן הרננדורנה תפס את מקומו. הילב מונה לתפקיד רב החובל בסוף אוגוסט, ושכנע את  הרננדורנה להמשיך כקצין ראשון. אנשי הצוות היו גולים ספרדים רפובליקנים, ומתנדבים יהודים אמריקאים.
הבריטים, שעקבו אחר תנועת הספינות, הפעילו לחץ דיפלומטי כבד על ממשלות פנמה, טורקיה ורומניה כדי למנוע את הפלגתן, ואף שתלו דיסאינפורמציה בתקשורת העולמית בנוגע לספינות. כשזה לא עזר, החלו הבריטים להפעיל את השפעתם על הממשל האמריקאי, בטענה שקרית שהספינות מאורגנות בסיוע ברית המועצות על מנת להגביר השפעתה במזרח התיכון. ממשלת ארצות הברית השתכנעה ודרשה מהסוכנות היהודית לעצור את הספינות.
באותו זמן החל האו"ם לדון בתוכנית החלוקה להקמת מדינה יהודית בשטחי ארץ ישראל, וההנהגה הציונית לא רצתה להתעמת עם הבריטים. משה שרת, ראש המחלקה המדינית של הסוכנות, הורה לעצור את הפלגת הספינות. אולם, ראש "המוסד לעלייה ב'" שאול אביגור ואחרים ביישוב התעקשו לבצע את ההפלגה, בגלל הצורך לא לעכב את העולים שכבר היו מאורגנים ולחצו לעלות, והסכנה המוחשית שארבה, לדבריהם, ליהדות רומניה.
למרות הלחצים שהפעילה הנהגת הסוכנות, הפליגו לבסוף שתי הספינות לנמל בורגס בבולגריה, לשם הגיעו המעפילים מרחבי רומניה ברכבות נוסעים מיוחדות. האוניות הפליגו ב-27 בדצמבר 1947 כשעליהן יותר מ-15,000 מעפילים, ובהיותן בלב ים קבע להן דוד בן-גוריון את השמות העבריים "קיבוץ גלויות" ו"עצמאות". כשעברו הספינות מן הים השחור אל הים התיכון הן נתקלו במשחתות בריטיות. בהוראת בן-גוריון, שחשש לגורל הנוסעים הרבים, החל משא ומתן בין הבריטים לבין מפקדי הספינות, ולאחר שהושג הסכם, עלו חיילים לא חמושים על הספינות וכיוונו אותן ישירות לקפריסין, שם הורדו המעפילים למחנות מעצר.
הילב ורוב אנשי הצוות נשארו על האוניה במהלך מעצרה בנמל פמגוסטה בקפריסין, ושמרו על כשירותה להפלגה. כחודש אחרי הקמת מדינת ישראל, ב-18 ביוני 1948, הפליגו האוניות לחיפה, שם נעצרו במובלעת הבריטית בנמל עד לפינויה ב-30 ביוני. הילב נעצר, נשפט ונדון לתשלום קנס. הוא היה העציר האחרון של הבריטים בארץ.
חייו > בישראל

ב-1949 התפנה הילב ללימודים, וב-1950 הוסמך רשמית כרב חובל להפלגות ארוכות. במשך שנה שרת כקצין ראשון תחת פיקודו של רב החובל אסטבן הרננדורנה, שהיה סגנו בפאן יורק, ובהמשך הפליג כרב חובל באוניות שונות של חברת צים. מ-1955 ועד פרישתו ב-1989 היה מפקח ימי ומנהל אגף במשרדי צים בחיפה ובלונדון.
הילב נפטר בחיפה ב-2009.
לקריאה נוספת

גד הילב, "סיפור המעשה", בתוך: שמואל ינאי ויוסף אלמוג (עורכים), השערים פתוחים - אסופת זכרונות העפלה 1945 - 1948 (הוצאת קרן פלי"ם, 2001), עמ' 212 - 220
הערות שוליים

↑  רב החובל של "פאן יורק" נידון ל-20 לא"י קנס, מעריב, 21 ביוני 1948
גד הילב על אוניית המעפילים פאן יורק
דרכונו הראשון של גד הילב ואשר שימש אותו ללימודיו בארצות הברית משנת 1949 עד 1950
ג'ורג' גריי (ניו זילנד)

סר ג'ורג' גריי (באנגלית: George Grey‏; 14 באפריל 1812 – 19 בספטמבר 1898) היה חייל בריטי, סופר, חוקר, מושל אוסטרליה הדרומית, מושל ניו זילנד, מושל מושבת הכף וראש הממשלה ה-11 של ניו זילנד. נחשב לאחד האנשים המשפיעים ביותר בניו זילנד במאה ה-19.
ביוגרפיה

גריי נולד בליסבון, פורטוגל בשנת 1812. אביו נהרג במצור על בדחוס כמה ימים קודם לכן. אמו שמעה שני קצינים מדברים על מות בעלה, והדבר הביא ללידה מוקדמת של הילד. למד במכללה הצבאית המלכותית בסנדהרסט.
התחתן בשנת 1839 עם אלייזה ספנסר (אנ') ונולד להם ילד, שנפטר בגיל חמישה חודשים. הזוג התגרש לאחר כ-24 שנות נישואים.
בשנת 1841 התמנה לתפקיד המושל הכללי של אוסטרליה הדרומית, והחזיק בו עד שנת 1845. נודע כבעל יחסים טובים עם הילידים האבוריג'ינים ובזמן כהונתו ייצב את המאזן הכלכלי של המושבה.
הוא כיהן פעמיים כמושל הכללי של ניו זילנד: משנת 1845 ועד 1853, ומשנת 1861 עד 1868. במהלך כהונתו ההתיישבות האירופית בניו זילנד הואצה וכתוצאה מכך חלו סכסוכי אדמות רבים. בשנת 1845 התמנה למושל בירת המושבה, אוקלנד. בזמן שנכנס לתפקידו, אוקלנד כבר הייתה מרכז מסחרי ופוליטי גדול ומשמעותי בניו זילנד.
בשנים 1854–1861 היה מושל מושבת הכף שבדרום אפריקה.
בשנת 1861 חזר לקדנציה השנייה שלו כמושל ניו זילנד, ובניגוד לקדנציה הראשונה, היה צריך להתמודד כעת עם פרלמנט נבחר אשר הוקם בשנת 1852. הוא החזיק בתפקיד זה עד הדחתו בשנת 1868.
היה חבר הפרלמנט של ניו זילנד בשנים 1875–1895, כחבר עצמאי חסר מפלגה. באוקטובר 1877 נבחר על ידי הפרלמנט לראשות הממשלה. החזיק בתפקיד זה כשנתיים, עד אוקטובר 1879. בשנים 1894–1895 בריאותו הידרדרה והוא פרש מהפוליטיקה.
בשנת 1862 הוא רכש האי ראקינו לקידום עסקיו בתחום העצים.
נפטר ב-19 בספטמבר 1898 בגיל 86, ונקבר בקתדרלת סנט פול. הוא האריך ימים יותר מכל ראש ממשלה ניו זילנדי.
על שמו נקראו ערים, מחוזות ומוסדות רבים בניו זילנד ובדרום אפריקה.
זובין

| --- | --- |

 מידע בסיסי
 ייעוד:  דגם טיל 
 
זובין (בערבית: زوبين – כידון) הוא טיל אוויר-קרקע איראני מונחה טלוויזיה. הוא נחשב לדור הראשון של נשק מונחה איראני. פותח בתקופת מלחמת איראן-עיראק, היה גרסה עם הנעה רקטית של פצצת ה-M117 האמריקאית המצוידת ברב"ט טלוויזיה. ישנם ארבעה משטחי בקרה אווירודינמיים קטנים, בתבנית צולבת, המורכבים על המנוע, אלו מחוברים ליחידת ההנחיה בקדמת הטיל באמצעות קווי בקרה העוברים לאורך הגוף. הגרסאות הראשונות הסתמכו רק על ארבעת הכנפונים הללו אך נמצא כי הטיל לא יציב דיו. כך הוצמדו ארבעה כנפונים גדולים יותר בצורת משולש למרכז הגוף כדי לספק יציבות.
יחידת ההנחיה בקדמת הטיל מכילה ראש ביות טלוויזיה, זהה לזה ששימש בקדר. לזובין ניתן כינוי 'AGM' בסגנון ארצות הברית (AGM-379/20 Zoobin), אם כי המעצבים שלו אומרים שאין לזה משמעות גדולה יותר מעבר לניהול מלאי וחלקים.
הן ה F-4 פנטום האיראני וגם נורת'רופ F-5 יכולים להיות מצוידים בטילי זובין, אם כי האחרון זקוק להתאמה כדי להיות מסוגל להנחות את הטיל.